Wang Wei ผู้ก่อตั้ง SF Express ขนส่งพัสดุล้านล้าน จนรวยพอกับ Jack Ma
เรื่องราวของคุณ Wang Wei และ SF Express เป็นมาอย่างไร ? ลงทุนแมนจะเล่าให้ฟัง
26 ม.ค. 2566

Wang Wei ผู้ก่อตั้ง SF Express ขนส่งพัสดุล้านล้าน จนรวยพอกับ Jack Ma /โดย ลงทุนแมน
เมื่อพูดถึงการเติบโตของตลาดอีคอมเมิร์ซในประเทศจีน
หนึ่งในธุรกิจที่ได้รับประโยชน์จากเรื่องนี้ไปเต็ม ๆ ก็คงหนีไม่พ้น บริการขนส่งพัสดุ
เรื่องดังกล่าวก็ได้ทำให้ “SF Express” จากที่เคยเป็นบริษัททำธุรกิจผิดกฎหมาย ในวันนี้กลายเป็นผู้ให้บริการขนส่งพัสดุรายใหญ่ของประเทศจีนได้สำเร็จ
สำเร็จในระดับที่คุณ “Wang Wei” หนึ่งในผู้ก่อตั้ง SF Express ได้กลายมาเป็นมหาเศรษฐีอันดับต้น ๆ ของจีน
โดยเขามีความมั่งคั่งใกล้เคียงกับคุณ Jack Ma ผู้ก่อตั้ง Alibaba เจ้าตลาดอีคอมเมิร์ซของจีน อีกด้วย
เรื่องราวของคุณ Wang Wei และ SF Express เป็นมาอย่างไร ? ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
คุณ Wang Wei เกิดเมื่อปี 1970 หรือราว 53 ปีก่อน เขาเรียนจบชั้นมัธยมเท่านั้น โดยที่เขาก็ได้เริ่มทำงานในบริษัทผลิตสื่อสิ่งพิมพ์เล็ก ๆ แห่งหนึ่ง
แต่พอทำงานไปได้ไม่นาน เขาได้พบปัญหาว่า การส่งตัวอย่างงานพิมพ์ไปให้ลูกค้าที่อยู่ในเกาะฮ่องกง ด้วยบริการไปรษณีย์ของหน่วยงานรัฐนั้น ใช้เวลานานเกินไป
คุณ Wei จึงเริ่มมองเห็นโอกาสในธุรกิจบริการขนส่งพัสดุ จึงได้ขอยืมเงินทุนจากครอบครัวราว 420,000 บาท เพื่อมาก่อตั้งบริษัท ร่วมกับเพื่อนอีก 5 คน ในปี 1993 โดยใช้ชื่อว่า Shunfeng หรือ SF Express
อย่างไรก็ตาม ในขณะนั้น กฎหมายของจีนยังไม่เปิดให้บริษัทเอกชนทำธุรกิจขนส่งพัสดุได้ 
ส่งผลให้ SF Express ยังเป็นธุรกิจที่ผิดกฎหมายอยู่
ในช่วงแรก SF Express ได้รับอานิสงส์จากนโยบายที่จีนเปิดเสรีทางการค้ากับประชาคมโลกมากขึ้น ทำให้มีความต้องการสั่งซื้อสินค้าจากต่างประเทศเป็นจำนวนมาก
โดยคุณ Wei ได้ใช้รถมินิแวนลักลอบขนส่งพัสดุ จากฮ่องกงมายังจีนแผ่นดินใหญ่ เพราะมีลูกค้าหลักคือ คนที่ต้องการนำเข้าสินค้าแปลกใหม่ มาขายภายในประเทศ
จนกระทั่งในปี 2009 รัฐบาลจีนออกกฎหมายรับรองให้บริษัทเอกชนสามารถเข้าทำธุรกิจขนส่งพัสดุได้
ประกอบกับ เทคโนโลยีอินเทอร์เน็ตได้พัฒนาขึ้นอย่างต่อเนื่อง 
ส่งผลให้ชาวจีนเข้าถึงบริการบนโลกออนไลน์ได้ง่ายขึ้น จนธุรกิจอีคอมเมิร์ซเติบโตอย่างรวดเร็ว
นั่นก็ทำให้บริการขนส่งพัสดุ ซึ่งเป็นธุรกิจเกี่ยวเนื่อง ได้รับประโยชน์ไปเต็ม ๆ
ซึ่ง SF Express ที่มีการสร้างเครือข่ายระบบขนส่งครอบคลุมไว้หลายพื้นที่ และมีฐานลูกค้าอยู่ในระดับหนึ่งแล้ว จึงขึ้นมาครองส่วนแบ่งการตลาดเป็นอันดับแรก ๆ ในอุตสาหกรรมนี้ ได้ไม่ยากนัก
ผ่านมาถึงปี 2017 SF Express ได้เข้าสู่ตลาดหลักทรัพย์เซินเจิ้น ด้วยวิธีการทางอ้อมแบบ Backdoor Listing หรือวิธีที่เข้าซื้อบริษัทที่อยู่ในตลาด แล้วทำให้อำนาจการบริหารมาอยู่กับ SF Express แทน
ปัจจุบัน SF Express ก้าวขึ้นมาเป็นผู้ให้บริการขนส่งพัสดุชั้นนำ มีจำนวนพนักงานกว่า 177,000 ราย คอยให้บริการอยู่ทั่วประเทศจีน รวมทั้งในตลาดต่างประเทศ เช่น ฮ่องกง, มาเก๊า, ไต้หวัน, เกาหลีใต้, ญี่ปุ่น, ยุโรป, สหรัฐอเมริกา เป็นต้น
นอกจากนี้ ยังได้ขยายรูปแบบการให้บริการอีกหลายประเภทอย่าง SF Airlines สายการบินสำหรับขนส่งสินค้าทางอากาศโดยเฉพาะ รวมไปถึงโดรน หรืออากาศยานไร้คนขับอีกด้วย
โดยรายงานประจำปี 2021 ของ SF Express ประเมินว่า ในปี 2021 ประเทศจีนมีการขนส่งพัสดุทั้งหมด 108,300 ล้านชิ้น ในขณะที่ SF Express มีการขนส่งพัสดุที่ 10,500 ล้านชิ้น
นั่นเท่ากับว่า SF Express ครองส่วนแบ่งการตลาดในประเทศจีนราว 10% เลยทีเดียว
เราลองมาดูผลประกอบการที่ผ่านมา ของ SF Express กันบ้าง
ปี 2019 
รายได้ 546,000 ล้านบาท กำไร 28,000 ล้านบาท
ปี 2020 
รายได้ 749,000 ล้านบาท กำไร 30,000 ล้านบาท
ปี 2021 
รายได้ 1,000,000 ล้านบาท กำไร 20,000 ล้านบาท
จะเห็นได้ว่า ที่ผ่านมา SF Express มีรายได้เติบโตอย่างก้าวกระโดด ตามทิศทางการเติบโตของธุรกิจอีคอมเมิร์ซ
แต่จากแนวโน้มที่กำไรหดตัวลง ก็อาจสะท้อนถึงภาวะการแข่งขันของธุรกิจขนส่งพัสดุที่ดุเดือดเช่นกัน
ปัจจุบัน SF Express มีมูลค่ากิจการอยู่ราว 1,450,000 ล้านบาท ซึ่งถ้าเทียบกับบริษัทขนส่งพัสดุในตลาดหุ้นไทยอย่าง Kerry Express ที่มีมูลค่าตลาดประมาณ 32,000 ล้านบาท จะเห็นได้ว่า SF Express มีขนาดใหญ่กว่าถึง 45 เท่า เลยทีเดียว
โดยผู้ก่อตั้งธุรกิจอย่างคุณ Wang Wei ซึ่งถือหุ้นของ SF Express อยู่ในสัดส่วนราว 60% ถูกประเมินว่ามีสินทรัพย์มูลค่า 830,000 ล้านบาท นับเป็นมหาเศรษฐีอันดับ 63 ของโลก และอันดับ 8 ของประเทศจีน ซึ่งใกล้เคียงกับ มหาเศรษฐีอันดับ 7 นั่นก็คือ คุณ Jack Ma ผู้ร่วมก่อตั้ง Alibaba นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-